**Smrť Jánošíkova**

**Horí ohník, horí na Kráľovej holi.  
Ktože ho nakládol? – dvanásti sokoli.  
Dvanásti sokoli, sokolovia bieli,  
akých ľudské oči viacej nevideli!  
Dvanásti sokoli, sokolovia Tatier,  
akoby ich bola mala jedna mater;  
jedna mater mala, v mlieku kúpavala,  
zlatým povojníčkom bola povíjala.**

Zahučali hory, zahučali doly -  
zanôtili chlapci: „Boli časy, boli!  
**Boli časy, boli, ale sa minuli -   
po maličkej chvíli minieme sa i my!**Keď sa my minieme, minie sa krajina,  
akoby odlomil vŕštek z rozmarína;  
keď sa my minieme, minie sa celý svet,  
akoby odpadol z červenej ruže kvet.“

**Voľnosti, voľnosti, mával som ťa dosti,  
a teraz ťa nemám ani za dve hrsti!**

**Zvonia na deň – mne na noc. Oj, srdce, nežiali:  
my skoro spať musíme, bo sme skoro vstali!**Spať večne – kto to káže? Boh? – ľudia, tyrani! -  
Z polcesty, z sveta môjho, ja ľuďmi vyhnaný!

**Oj, ľudia, ľúti ľudia, vy draví šakali!  
brať život! skiaď to právo? – či ste ho vy dali?!  
Ľudia – hej! ľuďmi radi menujú sa oni,  
tí, čo ľudské i božské šliapajú zákony.  
Zákon je len jeden u nich, jeden zákon vlčí;  
právo v putách – a pravda na hraniciach blčí.**

**Zomrieť, tak výrok – dobre, ja chodil po zboji;  
ale kto viacej zbíjal, ja, či kati moji?!**Ja chodil po zboji, po tom šírom poli,  
aby som zabudol o ťažkej nevoli,  
ja chodil po zboji poľanou bezdrahou,  
aby som naučil pravde pyšných vrahov;  
ja chodil po zbroji, za slobodou zlatou,  
aby som rozrážal putá svojich bratov.  
**Sloboda, sloboda, slobodienka moja,  
pre teba mne páni šibenice stroja!**